Lissa Mathiasen (S), 2002-01-15:
Jeg vil godt på forslagsstillernes vegne sige tak for debatten om det, som fru Tove Videbæk kaldte tre-i-en'eren, L 27.
Jeg tror, at de fleste af os også i dagligdagen erkender, at sådan en tre-i-en'er er en nyttig, lille tingest, som er rar at have ved hånden.
Det er ikke så ringe endda.
Jeg undrer mig lidt over, som også jeg har hørt andre tilkendegive, at man fra regeringens side, fra Venstres og De Konservatives side, og fra Dansk Folkepartis side ikke kan gå ind for den del af lovforslaget, der vedrører solvarmeanlæg.
For det første beror det jo på et forlig og en vedtagelse her i Folketinget.
For det andet mener jeg egentlig, at det er ganske god og rigtig miljøtænkning. Det er et initiativ, som jeg mener at der i den grad er en fordel i også at kunne bibringe den bestående del af boligmassen, og det er væsentligt, at man her siger: under forudsætning af at det er rentabelt.
Jeg vil godt sige tak til det flertal, som har tilkendegivet, at de gerne vil være med til at støtte det ben i tre-i-en'eren.
Så er der den anden del, nemlig spørgsmålet om refusion ved lejetab ved udlejning til flygtninge.
Nu ved vi jo, at der ligger et enslydende forslag, som kommer til behandling den 22. januar 2002, og derfor undrer jeg mig egentlig over, at jeg i dag har hørt fra regeringen, ministeren, Venstre og De Konservative, at de ikke kan støtte vores forslag.
Det er enslydende forslag, så man burde vel egentlig give udtryk for, at man var positiv over for det, der ligger her.
Nuvel, man har selv et forslag, det er enslydende, og det er fremsat efterfølgende.
Man har altså været enig i det, som den tidligere regering har lagt frem på det her område.
Derfor vil jeg egentlig også her sige tak for, at et markant flertal har givet udtryk for, at tanken om, at man har muligheden for at kunne gå ind og støtte de kommuner, som måtte få lejetab i en periode, hvor der ikke er udlejning til flygtninge, er rigtig.
Den sidste del af nr. L 27 er forhøjelsen af kvoten med 800 andelsboliger.
Her er jeg glad for på forslagsstillernes vegne at kunne sige tak til alle partier.
Der har været enighed om at bakke op.
Jeg kom undervejs til at tænke på: Vi havde for kort tid siden her i dag behandlingen af L 13, spørgsmålet om ændring
af grundkapitalen, altså at gøre det billigere for kommunerne at bygge støttede lejeboliger
Det er et forslag, som den tidligere regering fremsatte.
Vi har genfremsat det.
Den nuværende regering og de borgerlige partier kan støtte det.
Det var godt, at vi fik lavet den aftale med kommunerne, mens den tidligere regering sad.
Og tilsvarende egentlig her med L 27.
Det er godt, at der af den tidligere regering blev taget dette initiativ, at det her forslag blev lagt frem.
Vi har som forslagsstillere for henholdsvis De Radikale og Socialdemokratiet valgt at genfremsætte det.
Det er åbenbart et rigtig godt forslag - det synes vi også selv - og åbenbart også så godt, at regeringen - Venstre og De Konservative - ja, alle partier gerne vil støtte det. Men jeg synes egentlig, at det er interessant at have denne boligdebat i dag og konstatere, at det, der er regeringens bud, det, der er Venstre og De Konservatives bud, en ny regerings bud på en boligpolitik, er de forslag eller elementer af de forslag, som den tidligere radikale-socialdemokratisk ledede regering rent faktisk har fremsat.
Ikke et ondt ord skal jeg sige i den forbindelse, tværtimod.
Vi er tilfredse med og glade for, at man vil støtte de initiativer og de forslag, der rent faktisk er lagt frem fra vores side.
Jeg vil godt sige, at jeg er rigtig glad for, at vi også får støtten til det her.
Den er attraktiv.
Jeg synes også, at det er rart, fordi vi med den her udvidelse får præciseret, at vi i hvert fald fra forslagsstillernes side har et ønske om at fastholde, at dansk boligpolitik skal bygge på en bred vifte af forskellige boligformer.
Vi har haft debatten om de støttede almenboliger, dvs. lejeboligerne.
Vi har her debatten om vores andelsboliger, og vi får om lidt en debat om pensionskassebyggeriet.
Det er et godt element.
Jeg skal kun sige tak til partierne for opbakningen.
Vedrørende L 21 er det et forslag, som rent faktisk ønsker at tage fat om, at der er personer, som bliver udsat for at blive afkrævet penge under bordet for at kunne få lov til at erhverve sig en andelsbolig.
Jeg har svært ved at forstå, hvorfor man siger, at fordi det kun er små problemer, og fordi det kun er nogle få procent, der måske kommer ud for det, er der ingen grundlag for at støtte det her.
For den person eller den familie, som for at kunne få fat i en andelsbolig bliver tvunget til at skulle betale
hundrede tusinde, måske mange hundrede tusinde kroner under bordet, er det underordnet, om de er alene om at skulle det eller der er mange, der ligesom dem kommer til at betale penge under bordet.
Jeg tror, der er en god grund til, at det her problem ikke har været så synligt.
Det er rigtigt, at det er få, der er stået frem i medierne, men til gengæld har det ikke skortet på henvendelser.
Jeg kan godt forstå, at folk ikke synes, at det har været så sjovt at skulle stå frem og sige: Er I klar over, at jeg er blevet snydt?
Jeg har egentlig været lidt dum.
Jeg har ladet mig lokke til at betale.
Der er ingen, der kommer til set i forhold til dem, der bor i en andelsbolig.
Der, hvor man ikke har venteliste, er det eneste, vi her siger med det her lovforslag: I skal rundt om bestyrelsen eller generalforsamlingen og have det godkendt.
Der ligger jo ikke en egentlig sindelagskontrol, men der ligger et ønske om, at bestyrelse/generalforsamling rent faktisk skal have mulighed for at kunne gå ind og tage hensyn til, at der ikke er sket noget sådant.
Vi smadrer ikke andelsboligtanken.
Vi lever op til en forventning, der er til os, om at gøre noget ved, at vi ikke vil se sorte penge under bordet.
Jeg håber, at vi under udvalgsbehandlingen også kan finde ud af at få det her vedtaget.
Jeg synes, at det er et godt lille konstruktivt forslag, og jeg vil godt sige tak til de partier, som har tilkendegivet deres positive støtte i dag.